哭崔常侍晦叔
作者：白居易
朝代：唐

paragraphs: 頑賤一拳石，精珍百鍊金。
名價既相遠，交分何其深。
中誠一以合，外物不能侵。
逶迤二十年，與世同浮沈。
晚有退閑約，白首歸雲林。
垂老忽相失，悲哉口語心。
春日嵩高陽，秋夜清洛陰。
丘園共誰卜，山水共誰尋。
風月共誰賞，詩篇共誰吟。
花開共誰看，酒熟共誰斟。
惠死莊杜口，鍾歿師廢琴。
道理使之然，從古非獨今。
吾道自此孤，我情安可任。
唯將病眼淚，一灑秋風襟。